मधेश फेरि च्याम्पियन
मधेश प्रदेशले सुदूरपश्चिम प्रदेशलाई फाइनलमा ५ विकेटले पराजित गर्दै मनमोहन मेमोरियल यू–१६ क्रिकेट प्रतियोगिताको उपाधि जितेको छ । पोखरा रंगशाला क्रिकेट मैदानमा सोमबार मधेशले यसअघि प्रतियोगिताको पहिलो संस्करण पनि जितेको थियो । विजेताले १ लाख र उपविजेताले ५० हजार रुपैयाँ पुरस्कार पाए । 
पोखरा — मधेश प्रदेशले सुदूरपश्चिम प्रदेशलाई फाइनलमा ५ विकेटले पराजित गर्दै मनमोहन मेमोरियल यू–१६ क्रिकेट प्रतियोगिताको उपाधि जितेको छ । पोखरा रंगशाला क्रिकेट मैदानमा सोमबार मधेशले यसअघि प्रतियोगिताको पहिलो संस्करण पनि जितेको थियो । विजेताले १ लाख र उपविजेताले ५० हजार रुपैयाँ पुरस्कार पाए । फाइनलमा टस जितेर ब्याटिङ रोजेको सुदूरपश्चिमलाई मधेशका बलर धीरेन्द्र पासवानले ४ र रोहन यादवले ३ विकेट लिएर २०.२ ओभरमै ८६ रनमा समेटेका थिए । सुदूरपश्चिमका विशाल विष्टले २४, नीराजन गौतमले १८ र सचिन साउदले १४ रनबाहेक अन्य ब्याटरले दोहोरो अंक छुन सकेनन् । मधेशका कप्तान चन्दन राम, मेराज आलम र वसिम अली मन्सुरीले १–१ विकेट हात पारे ।जवाफी ब्याटिङमा मधेशले २०.४ ओभरभित्र ५ विकेट गुमाएर ८८ रन बनाएको थियो । मधेशका प्रियांशु कर्णले १३ रन बनाए । ब्याटर राहुल अन्सारी र आदित्य मण्डल शून्यमा पेभिलियन फर्किएपछि मधेश सुरुआतीमै दबाबमा परेको थियो । उनीहरूलाई सुदूरका डम्बर माझी र सचिन भट्टले आउट गरे । मोहम्मद अरमानले २० र परिमार्जन यादवले अविजित ३० रन बटुले । सुदूरपश्चिमका लागि डम्बर माझीले २, नीराजन गौतम र नीरज ऐरले १–१ विकेट लिए । फाइनलमा मधेशका धीरेन्द्र पासवान म्यान अफ द म्याच भए । मधेशकै चन्दन राम प्लेयर अफ द सिरिज घोषित भए । उनले प्रतियोगितामा ८३ रन जोड्दा १० विकेट लिएका थिए । उत्कृष्ट बलर सुदूरपश्चिमका डम्बर माझी भए । उनले प्रतियोगितामा कुल १४ विकेट लिए । मधेशका राहुल हक अन्सारी उत्कृष्ट ब्याटर बने । उनले १ सय ५२ रन बनाएका थिए ।विजेता खेलाडीलाई राष्ट्रिय खेलकुद परिषदका सदस्य–सचिव टंकलाल घिसिङ, पूर्वमन्त्री एवं आयोजक मनमोहन ममोरियल क्रिकेट सेन्टरकी उपाध्यक्ष रामकुमारी झाक्रीलगायतले पुरस्कृत गरे । सदस्य–सचिव घिसिङले युवा खेलाडी उत्पादनका लागि प्रतियोगिता सहायक हुने विश्वास व्यक्त गरे । मनमोहन मेमोरियल क्रिकेट सेन्टरका अध्यक्ष ठाकुरप्रसाद गैरेले खेलकुद विकासका लागि सरकारले योजनाबद्ध रुपमा अघि बढ्नुपर्ने बताए । 